אלקו (נבדה)

אלקו (באנגלית: Elko) היא בירת מחוז אלקו בצפון-מזרח מדינת נבדה בארצות הברית. במפקד האוכלוסין האמריקני בשנת 2020 אוכלוסיית אלקו מנתה 20,564 נפשות. העיר נבנתה לצד נהר הומבולדט וכיום עובר בה הכביש הבין-מדינתי I-80. בזכות קרבתה של אלקו לקניון למויל ורכס ההרים רובי, אלקו היא בסיס יציאה למטיילי טבע המגיעים לאזורים הללו עבור טיולים רגליים, סקי, ציד ולעשרות האגמים באזור. אלקו היא העיר הגדולה ביותר באזור אורבני רחב הקרוי על שמה, והעיר המרכזית בעמק רובי, אזור עם אוכלוסייה של למעלה מ-55,000. אלקו היא העיר הגדולה ביותר ברדיוס של כ-200 ק"מ. ספרינג קריק, במרחק של 10 ק"מ מהעיר, משמשת כעיר שינה, ואוכלוסייתה מונה 13,805 תושבים. באלקו נמצאת מכללת גרייט בייסין ומרכז מקומי של השירות המטאורולוגי הלאומי האמריקאי, המשרת את רוב צפון ומרכז נבדה. כלכלת אלקו מסתמכת בעיקר על תעשיית מכרות הזהב המקומית, תיירות, והימורים. היסטוריה למרות מיקומה של אלקו על תוואי שביל קליפורניה ההיסטורי, ששימש להגירה של מתיישבים לבנים-אמריקנים מערבה לקליפורניה המודרנית, ההתיישבות המאורגנת במקום החלה רק בהקמת עיירה בשנת 1868 על ידי מתיישבים. בתקופה זו אלקו שכנה בקצה המזרחי של מסילות הרכבת שנבנו על ידי חברת הרכבת סנטרל פסיפיק, שנבנתה מקליפורניה ליוטה. גם לאחר דעיכת חשיבות הרכבת, אלקו המשיכה להתקיים, ושימשה כמרכז לחקלאות, כרייה, הובלות ולוגיסטיקה. בית המשפט הראשון של אלקו נבנה בשנת 1869. אלקו הוכרזה רשמית כעיר בשנת 1917. הכנסייה ובית הספר הראשונים נחנכו בשנת 1870, ובשנת 1896 בית הספר התיכון אלקו היה לבית הספר המחוזי הראשון בנבאדה. אוכלוסיית אלקו גדלה משמעותית בסוף שנות ה-60 כאשר התגלה זהב באזור. חברות כרייה רבות הגיעו לעיר, ואיתם נהירה של תושבים חדשים. כלכלה ותיירות תעשייה כלכלת אלקו מתבססת בעיקר על כריית זהב, ובנוסף לכך חקלאות, תיירות והימורים. העיר נחשבת לבירת חגורת הזהב של נבדה. מדינת נבדה מייצרת יותר זהב מכמעט כל המדינות בעולם, ורוב הזהב מנבאדה נכרה באזור אלקו. מצב זה גורם לכך שהכלכלה של אלקו חוותה עליות ומורדות משמעותיות בהיסטוריה שלה, בהתאם לעליות ולירידות במחיר הזהב. העיירה מוקפת במאות אתרי כרייה נטושים, וביקור בהם הוא פעילות מקומית פופולרית. גל עלייה בכריית הזהב בשנות ה-80 שהסתיים במשבר בסוף שנות ה-90 הותיר את העיירה עם מספר רב של בתים נטושים והותיר את הרשויות המקומיות במצב כלכלי קשה בשל רווחי מיסים נמוכים. עם פריחת זהב חדשה שהחלה בשנת 2009, פקידי העיר נרתעו מלגייס עובדים חדשים והחליטו להקצות עתודה בתקציב העיר כדי להתכונן למשבר הבא. אלקו התקשתה למשוך תעשיות אחרות לעיר, בעיקר בגלל בידודה הקיצונית וסביבת המדבר הקשה שמסביבה. האנטר ס. תומפסון התבדח כי באלקו "הממשלה הפדרלית מחזיקה ב-90% מהאדמה, ורובה חסרת תועלת לכל דבר מלבד ניסויי נשק וניסויים בגזים רעילים." עם זאת, לא נערכו ניסויים באלקו או במחוז אלקו, אך הם בוצעו באתר הניסויים של נבדה ליד רייצ'ל, בדרום המדינה. באלקו פועלים מספר בתי קזינו. מביניהם נמנים קזינו ומלון "סטוקמנ'ס" (Stockmen's), "הקזינו המסחרי" (The Commercial Casino), ה"היי דזרט" (High Desert), ה"גולד דאסט ווסט" (Gold Dust West), ה"מאווריק" (The Maverick) ו"גולד קאנטרי" (Gold Country). ל"קזינו המסחרי" סימן היכר מוכר - פסל מאובזר בפרווה בגובה 3 מטרים בצורת דוב קוטב. בעבר תיירים היו מגיעים להמר באלקו באמצעות טיסות מיועדות למהמרים, אך קווי הטיסות הפסיקו לפעול ב-2006. אלקו היא גם ביתה של זנות חוקית ויש בה בתי בושת אשר פועלים במסגרת חוק. על פי חוקי נבאדה, כל מחוז עם אוכלוסייה של פחות מ-400,000 נפשות רשאי להעניק רישיון לבתי בושת בהתאם לבחירתו. באלקו פועלים שני עיתונים, תחנת טלוויזיה מקומית, ומספר תחנות רדיו. אירועי תרבות שנתיים אלקו היא ביתו של פסטיבל שירת הקאובויים הלאומי מאז 1985. פסטיבל זה, המתקיים כל שנה בחודש ינואר, הוא חגיגה בת שבוע של החיים במערב הכפרי. הפסטיבל כולל שירה, מוזיקה, סיפורים, ציוד מסורתי, סרטים, צילום ואוכל. מאז 1963, בכל יולי, אלקו מארחת את הפסטיבל הבסקי הלאומי. הפסטיבל, המכונה בהומור "באסקו פיאסקו", הוא חגיגה של התרבות הבסקית המסורתית וקשריה לקהילת אלקו. הפסטיבל כולל תחרויות אתלטיקת כוח, כדוריד, ספורט שוורים מסורתי, אוכל ויין מסורתיים, וריקודים באסקיים. מוזיאונים ונקודות עניין אלקו היא ביתו של מרכז חיי העם המערביים, ארגון ללא מטרות רווח הפועל להרחבת ההבנה של המסורות היומיומיות של אנשים החיים ועובדים במערב האמריקאי. מרכז חיי העם המערביים נמצא במרכז העיר, במלון פיוניר הישן. באלקו מספר אתרים גאותרמיים, הגדול מביניהם הוא ה"חור החם" של אלקו. מעיינות חמים מקומיים שימשו נוסעים על שביל קליפורניה ולאחר מכן מתיישבים במקום. מבין אתרי טבע באזור אלקו בולט רכס ההרים רובי, שבתוכו נמצא קניון למויל הפופולרי. מצפון לאלקו נמצא אזור הבר ג'רבידג', מבין אזורי הבר הפחות מתויירים והנקיים ביותר בארצות הברית. תחבורה אלקו יושבת על הכביש הבין-מדינתי I-80, ומספר כבישים עוקפים לכביש הראשי עוברים דרך העיר. באלקו עוברים שני כבישים מדינתיים של מדינת נבאדה המחברים בינה לשכנותיה הרחוקות. קו אוטובוס בין-מדינתי של "גרייהאונד" עובר בעיר, וקו הרכבת קליפורניה זפר של אמטרק עוצר בעיר. באלקו פועל שדה תעופה אזורי קטן הקרוי על שמה, והוא שדה התעופה הקרוב ביותר לרכס ההרים רובי. שדה תעופה זה הוא היחיד הפועל במשך כל השנה בצפון-מזרח נבדה. שדה התעופה מחבר אווירית בין אלקו לנמל התעופה הבין-לאומי של סולט לייק סיטי, הגדול ממנו בהרבה. גאוגרפיה ואקלים לפי מפקד האוכלוסין של ארצות הברית שטח העיר הוא 45.7 קמ"ר. אלקו קרובה לרכס ההרים רובי ויושבת על גדת נהר הומבולדט. בעיר שורר אקלים צחיח למחצה קר (BSk בשיטת קפן לסיווג אקלימים). שונות הטמפרטורה היומית גבוהה, בחורף קר, והטמרטורה הממוצעת בינואר נעה בין מינוס עשרמעלות צלזיוס מעלות צלזיוס בלילה ל-3 מעלות צלזיוס ביום. בקיץ חם, עם טמפרוטרות בחודש יולי שנעות בין 33 מעלות צזיוס ביום ל-10 מעלות צלזיוס בלילה. כמות המשקעים השנתית הממוצעת באלקו היא כ-250 מ"מ, חלק ניכר מהם יורד כשלג, כ-950 מ"מ שנתי. קישורים חיצוניים אתר האינטרנט הרשמי של אלקו (באנגלית) לשכת המסחר של אלקו הערות שוליים